b'\n_START_ARTICLE_\nLaurila\xe2\x80\x93Kelloselk\xc3\xa4-rata\n_START_SECTION_\nKellosel\xc3\xa4n ja rajan v\xc3\xa4linen osuus\n_START_PARAGRAPH_\nRata jatkui aikaisemmin Kellosel\xc3\xa4st\xc3\xa4 Vanhaan Sallaan saakka. Moskovan rauhassa sovittiin vuonna 1940, ett\xc3\xa4 rataa jatketaan Kemij\xc3\xa4rven Isokyl\xc3\xa4st\xc3\xa4 Sallaan Suomen ja Neuvostoliiton uudelle rajalle, josta Neuvostoliitto aikoi jatkaa rataa Vienanmeren rannalle Kantalahteen. Suomen puolella radalla ty\xc3\xb6skenteli yli 3\xc2\xa0400 henkil\xc3\xb6\xc3\xa4 huhtikuussa 1941. Neuvostoliitto sai noin 100\xc2\xa0000 ty\xc3\xb6ntekij\xc3\xa4n voimin Alakurtin radan Suomen rajalle valmiiksi jo 25. helmikuuta 1941, kun taas Suomen puolelta rata valmistui rajalle vasta 15. toukokuuta 1941. T\xc3\xa4ll\xc3\xb6inkin radasta Suomen puolella oli rakentamatta osuuksia Kemijoella ja Kotaj\xc3\xa4rvell\xc3\xa4. 3. hein\xc3\xa4kuuta saksalaiset ja suomalaiset hy\xc3\xb6kk\xc3\xa4siv\xc3\xa4t rataa pitkin Neuvostoliittoon, mik\xc3\xa4 sai neuvostoliittolaiset purkamaan omaa rataosuutta vet\xc3\xa4ytyess\xc3\xa4\xc3\xa4n saksalaisten uudelleen rakennettavaksi. Saksalaiset purkivat 1944 rakentamaansa osuutta vet\xc3\xa4ytyess\xc3\xa4\xc3\xa4n hy\xc3\xb6kk\xc3\xa4\xc3\xa4vien neuvostoliittolaisten tielt\xc3\xa4._NEWLINE_Moskovan v\xc3\xa4lirauhansopimuksen solmimisen yhteydess\xc3\xa4 1944 Neuvostoliitto edellytti Moskovan rauhan mukaisesti ett\xc3\xa4 Sallan radan Suomen puolella oleva osuus pidet\xc3\xa4\xc3\xa4n rakennettuna raja-asema Kellosel\xc3\xa4st\xc3\xa4 eteenp\xc3\xa4in. Ratalinja Suomen puolella metsittyi ja sit\xc3\xa4 k\xc3\xa4ytiin 2000-vuosikymmenelle asti raivaamassa, jotta satelliiteilla voitaisiin havaita, ett\xc3\xa4 Suomi noudattaa ehtoja. Sallan radasta purettiin Suomen puolella kuitenkin 200\xc2\xa0metrin osuus kansainv\xc3\xa4lisen rajanylityspaikan maantieyhteyden vuoksi._NEWLINE_Elokuussa 2008 paikallinen yritt\xc3\xa4j\xc3\xa4 purki rataa noin 1,7\xc2\xa0kilometrin matkalta ja varasti kiskot muualle myyt\xc3\xa4v\xc3\xa4ksi. T\xc3\xa4ll\xc3\xb6in ulkoministeri\xc3\xb6 antoi lausunnon, ett\xc3\xa4 Pariisin rauhansopimus ei en\xc3\xa4\xc3\xa4 velvoita yll\xc3\xa4pit\xc3\xa4m\xc3\xa4\xc3\xa4n rataosuutta. Toukokuussa 2009 teosta syytetty tuomittiin yhdeks\xc3\xa4ksi kuukaudeksi vankeuteen ja h\xc3\xa4nelle m\xc3\xa4\xc3\xa4r\xc3\xa4ttiin yli 50\xc2\xa0000 euron vahingonkorvaukset.\n_START_SECTION_\nRaaj\xc3\xa4rven rata\n_START_PARAGRAPH_\nRaaj\xc3\xa4rven rata oli sivurata Misin rautatieasemalta Raaj\xc3\xa4rven kaivokselle. Rata sijaitsi nykyisten Rovaniemen ja Kemij\xc3\xa4rven kaupunkien alueella. Kaivosradaksi rakennetun rautatien pituus oli noin 14 kilometri\xc3\xa4. Se haarautui Rovaniemen ja Kemij\xc3\xa4rven v\xc3\xa4liselt\xc3\xa4 rataosuudelta Misin ratapihan it\xc3\xa4p\xc3\xa4\xc3\xa4ss\xc3\xa4. Rata oli k\xc3\xa4yt\xc3\xb6ss\xc3\xa4 vuosina 1963\xe2\x80\x931976. Kun liikenne radalla lopetettiin, p\xc3\xa4\xc3\xa4osa ratapenkereest\xc3\xa4 muutettiin autotieksi, ja on nykyisin paikallistie numero 19772.\n_START_SECTION_\nSallan radan jatkokehityssuunnitelmat\n_START_PARAGRAPH_\nSuomen puoleinen osa Sallan radasta muodostaa Kemij\xc3\xa4rven it\xc3\xa4puolella olevan osan nykyist\xc3\xa4 Laurilan\xe2\x80\x93Kellosel\xc3\xa4n rataa. Nykyisin siell\xc3\xa4 on v\xc3\xa4h\xc3\xa4ist\xc3\xa4 tavaraliikennett\xc3\xa4. Henkil\xc3\xb6liikennett\xc3\xa4 sill\xc3\xa4 oli viimeksi kokeiluluontoisesti 1990-luvulla muutamina lomasesonkiaikoina, jolloin Salla Express -niminen lis\xc3\xa4juna liikenn\xc3\xb6i Helsingin ja Sallan v\xc3\xa4li\xc3\xa4._NEWLINE_It\xc3\xa4-Lapin kuntayhtym\xc3\xa4 kutsui konsulttitoimisto Green Tulip Consultancyn tutkimaan Sallan radan mahdollista rahoitushanketta. Asiaa selvitt\xc3\xa4v\xc3\xa4t Max van Asch ja Henrik Spoelman sek\xc3\xa4 radan mahdollista yksityist\xc3\xa4 rahoitusta Jeffrey Robets. Sallan rata poistettiin EU:n TEN -ohjelmasta, mink\xc3\xa4 vuoksi se ei voi saada ennen 2020 EU-rahoitusta mainitusta ohjelmasta ennen kuin TEN:st\xc3\xa4 neuvotellaan EU-maiden kesken uudelleen._NEWLINE_Sallan rata Alakurttiin vietyn\xc3\xa4 voisi tukea Kemin sataman kuljetuspalveluita, mik\xc3\xa4li alankomaalaisten harjoittamaa Muurmanskin ja Rotterdamin v\xc3\xa4list\xc3\xa4 laivaliikennett\xc3\xa4 korvattaisiin Kemin ja Rotterdamin v\xc3\xa4lisell\xc3\xa4 liikenteell\xc3\xa4._NEWLINE_Ven\xc3\xa4l\xc3\xa4iselt\xc3\xa4 puolelta Muurmanskin alueella korostetaan Sallan radan olevan osa Barentsin alueen logistiikkaa, mihin kuuluu my\xc3\xb6s norjalaisten kannattama Kirkkoniemen rata. Norjan Kirkkoniemess\xc3\xa4 mahdollisen Kirkkoniemen radan p\xc3\xa4\xc3\xa4ss\xc3\xa4 asuu noin 5\xc2\xa0000 asukasta, mutta siell\xc3\xa4 on kaivos._NEWLINE_Muurmanskin alueen johtajan, Juri Jevdokimovin mukaan Sallan rata voisi kannattaa, mik\xc3\xa4li Suomi ostaisi turvetta Ven\xc3\xa4j\xc3\xa4n puolelta. Suomen turvetuotanto puolestaan perustuu vain kotimaiseen turpeeseen._NEWLINE_Matti Vanhasen toisen hallituksen tultua nimitetyksi virkaansa, esitti ulkomaankauppa- ja kehitysministeri Paavo V\xc3\xa4yrynen sen toteuttamista. 80 miljoonan euron hankkeeseen tulisi h\xc3\xa4nen mukaansa pyrki\xc3\xa4 l\xc3\xb6yt\xc3\xa4m\xc3\xa4\xc3\xa4n kansainv\xc3\xa4list\xc3\xa4 rahoitusta.'